Bekende kliniek-suster sterf in ongeluk | News24
Bekende kliniek-suster sterf in ongeluk
'n Dubbele slag het 'n familie van Astonbaai getref toe bekende kliniek-suster, Elaine Rowan (67) en haar 30-jarige dogter, Elanie, die dag na Kersfees op die pad tussen Humansdorp en St Francisbaai in 'n motorongeluk gesterf het.
Volgens haar ander dogter wat 'n passasier in die motor was, was sy en haar moeder en haar 25-jarige broerskind om ongeveer 15:30 op pad terug na Astonbaai toe die ongeluk plaasgevind het. Haar suster Elanie het die motor bestuur.
Nadat hul die brug na St Francis oorgesteek het, het 'n swaar silwerkleurige SUV-motor onverwags na hul kant van die pad geswaai en hul motor getref. Die motor het skynbaar baie vinnig gery en die botsing het onverwags en met 'n geweldige slag plaasgevind.
Na die skok kon die oorlewendes nie uit die erg beska-digde motor kom nie. Nadat hulp opgedaag het, moes die motor met meganiese hulp oopgeforseer en die beseerdes uitgehelp word. Elaine is op slag dood en die ander passasiers van hul motor is na die hospitaal in Humansdorp vervoer. Suster Rowan is kort daarna in die hospitaal oorlede. Naomi en haar broerskind is later ontslaan en ly steeds aan skok.
Na bewering het die vroulike bestuurder van die ander motor aan die slaap geraak. Die polisie ondersoek die saak.
Suster Rowan was vir baie jare verbonde aan die mediese kliniek in Jeffreysbaai en was 'n bekende openbare figuur. Sy het ná haar aftrede voortgegaan met werk, en klasse in haar rigting aangebied. Die begrafnis van beide moeder en dogter het die afgelope Saterdag, ná 'n roudiens in 'n Humansdorpse kerk, in Jeffreysbaai plaasgevind.